સહેલાઈથી ટાળી શકાય એવો બગાડ કરવાની ટેવ અસભ્યતાનું લક્ષણ છે. ગરીબીનો પ્રશ્ન ન હોય તોય બગાડ કરવાનું બરાબર નથી. અન્ન, વીજળી અને પાણી ઉપરાંત બગાડ કલ્ચરની બોલબાલા બધેબધ જોવા મળે છે. લોકોને સમય વેડફી મારવાની કુટેવ હોય છે. એ જ રીતે ઘણા માણસો શબ્દો વેડફી મારે છે. સમય, શબ્દ અને પુષ્પ ન વેડફે એ માણસ સંસ્કારી ગણાય. પૈસો હોય એ ઘરમાં સંસ્કાર હોય જ એવું થોડું છે? સોનામાં સુગંધ ભળે એવું વારંવાર નથી બનતું, બંગલા બે જાતના હોય છે. એક બંગલામાં સુખ, શાંતિ, સંસ્કાર અને સમૃદ્ધિ સંપીને રહે છે. બીજા બંગલામાં શાંતિ, સંસ્કાર અને સુખ ન હોય તોય પૈસો જરૂર હોય છે. પહેલા પ્રકારના બંગલામાં લક્ષ્મી હોય છે, જ્યારે બીજા પ્રકારના બંગલામાં કેવળ ધન હોય છે. બીજા પ્રકારના બંગલામાં મહેમાન થવાનું ટાળવું જોઈએ.